তারই দশ মাস পর গত ১০ সেপ্টেম্বর ২০১১ প্রধানমন্ত্রী নোদা প্রশাসনের বাণিজ্যমন্ত্রী ইয়োশিও হাচিরো বেফাঁস কথার জন্য পদত্যাগে বাধ্য হন। মন্ত্রিসভায় নিযুক্তি পাওয়ার মাত্র ৯ দিনের মাথায় হাচিরো পদত্যাগ করেন। ২ সেপ্টেম্বর নতুন প্রধানমন্ত্রী হাচিরোকে তার মন্ত্রিসভায় বাণিজ্যমন্ত্রী হিসেবে নিয়োগ দেন। ৮ সেপ্টেম্বর প্রধানমন্ত্রী নোদা নবনিযুক্ত মন্ত্রিপরিষদ নিয়ে ১১ মার্চ ভূমিকম্পের ফলে সৃষ্ট সুনামিতে বিপর্যস্ত এলাকা ফুকুশিমা পরিদর্শনে যান। পরিদর্শন শেষে এক সংবাদ সম্মেলনে হাচিরো বলেন, দুঃখের সঙ্গে বলতে হয়, এর (ফুফুশিমার) চারপাশের শহর, নগর ও গ্রামগুলো যেন একটা মৃত্যুর শহর। এখানে কোনো প্রাণ চোখে পড়ে না। আসার পথেও কোনো প্রাণী রাস্তাঘাটে বা আশপাশে চোখে পড়েনি। আর এ একটি মাত্র বক্তব্যের জন্য নোদা প্রশাসন বিরোধী দলের ব্যাপক সমালোচনার মধ্যে পড়ে। বিরোধী দলের সমালোচনার মুখে প্রধানমন্ত্রী নোদা শিল্প ও বাণিজ্যমন্ত্রী ইয়োশিও হাচিরোকে ভর্ৎসনা করেন এবং ক্ষমা চাইতে বলেন। পরে অপর এক সংবাদ সম্মেলনে হাচিরো ক্ষমা চেয়ে বলেন, আমি সত্যিই খুব দুঃখিত, আমি শহর দূষণমুক্ত করার উপর বেশি জোর দিতে গিয়ে এবং লোকজনকে দ্রুত ঘরে ফিরে আসার জন্য অমন মন্তব্য করেছিলাম। এ জন্য আমি ক্ষমাপ্রার্থী। কিন্তু তাতেও বিরোধী দল তাদের দাবি থেকে পিছপা না হলে প্রধানমন্ত্রী নোদা তাকে পদত্যাগের পরামর্শ দিলে ১০ সেপ্টেম্বর শনিবার হাচিরো পদত্যাগপত্র জমা দেন।